S-494/2013

Mál þetta, sem þingfest var og dómtekið þann 5. desember sl., er höfðað með ákæru útgefinni af lögreglustjóranum á Selfossi, þann 3. nóvember 2013, á hendur A-kvk-þgf H-kvk-þgf, kt. [...], til heimilis að Norðurbyggð 24b, Þorlákshöfn,

„fyrir umferðarlagabrot og þjófnað

I.

með því að hafa síðdegis sunnudaginn 28. apríl 2013 ekið bifreiðinni VN-745 austur Eyrarbakkaveg skammt austan Þorlákshafnarvegar í Sveitarfélaginu Ölfusi, óhæf til að stjórna bifreiðinni örugglega vegna áhrifa amfetamíns, metýlfenídats og tetrahýdrókannabínóls.

Telst brot ákærðu varða við 1., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

II.

með því að hafa síðdegis fimmtudaginn 9. maí 2013 ekið bifreiðinni VN-745 norður Hafnarberg í Þorlákshöfn, óhæf til að stjórna bifreiðinni örugglega vegna áhrifa amfetamíns og tetrahýdrókannabínóls.

Telst brot ákærðu varða við 1., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

III.

með því að hafa mánudaginn 26. ágúst 2013 í verslun Bónus í Hólagarði í Reykjavík stolið matvöru og fatnaði samtals að fjárhæð kr. 12.893,- en ákærða stakk umræddum vörum í tösku er hún hafði meðferðis og hljóp síðan út úr versluninni án þess að greiða fyrir vörurnar.

Telst háttsemi ákærðu varða við 1. mgr. 244. gr. almennra hegningarlaga nr. 19, 1940.

IV.

með því að hafa skömmu síðar en frá greinir í ákærulið III, nú í verslun Hagkaupa í Smáralind í Kópavogi stolið matvöru ásamt einu glasi af Dior ilmvatni, samtals að verðmæti kr. 26.672,- en ákærða stakk umræddum vörum í tösku er hún hafði meðferðis og gekk síðan út úr versluninni án þess að greiða fyrir vörurnar.

Telst háttsemi ákærðu varða við 1. mgr. 244. gr. almennra hegningarlaga nr. 19, 1940.

Þess er krafist að ákærða verði dæmd til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærða mætti við þingfestingu málsins ásamt K-kk-þgf S-kk-þgf hrl., sem skipaður var verjandi ákærðu að hennar ósk. Ákærða viðurkenndi skýlaust að hafa gerst sek um þá háttsemi sem henni er gefin að sök í ákæru.

Með vísan til skýlausrar játningar ákærðu og þar sem dómari taldi ekki ástæðu til að draga í efa að játning hennar væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði, er varðar ákærulið I, kemur fram að amfetamín, metýlfenídat og kannabínóíðar hafi fundist í þvagi ákærðu. Þá hafi í blóði hennar mælst amfetamín 35 ng/ml, metýlfenídat 40 mg/ml og tetrahýdrókannabínól 2,4 ng/ml. Í matsgerð frá rannsóknastofu Háskóla Íslands í lyfja- og eiturefnafræði, er varðar ákærulið II, kemur fram að kannabínóíðar og amfetamín hafi fundist í þvagi ákærðu. Þá hafi í blóði hennar mælst tetrahýdrókannabínól 5,8 ng/ml en amfetamín hafi ekki verið í mælanlegu magni í blóði hennar. Um málavexti að öðru leyti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði hefur ákærða þrívegis áður sætt refsingu, þar af tvívegis fyrir brot gegn 244. gr. almennra hegningarlaga nr. 19/1940.

Refsing ákærðu er hæfilega ákveðin fangelsi í 30 daga. Að virtum atvikum máls og að teknu tilliti til skýlausrar játningar ákærðu, þykir rétt að fresta fullnustu refsingarinnar og skal hún falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum. Ákærða skal jafnframt greiða 210.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 16 daga.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærðu ökurétti í eitt ár og sex mánuði, frá birtingu dóms þessa að telja.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar. Sakarkostnaður samkvæmt yfirlitum lögreglu nemur samtals 292.906 kr. Þá er þóknun skipaðs verjanda ákærðu hæfilega ákveðin 100.000 krónur að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, A-kvk-nf H-kvk-nf, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærða greiði jafnframt, 210.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 16 daga.

Ákærða er svipt ökurétti í eitt ár og sex mánuði, frá birtingu dóms þessa að telja.

Ákærði greiði sakarkostnað, 392.906 krónur, þar af þóknun skipaðs verjanda síns, K-kk-ef S-kk-ef hrl., 100.000 krónur, að meðtöldum virðisaukaskatti.

S-kvk-nf I-kvk-nf.